འདིའི་འགྱུར་བྱང་དུ།བླ་མ་དམ་པ་ཆོས་ཀྱི་རྒྱལ་པོའི་བཀའ་ལུང་གིས།།ཞེས་པ་ནས།ས་དབང་བཟང་པོ་དང་ནི་བློ་གྲོས་རྒྱལ་པོས་བསྒྱུར།།ཅེས་པ་ནི་ཆོས་རྒྱལ་འགྲོ་མགོན་འཕགས་པས་བཀའ་གནང་སྟེ་ཤོང་སྟོན་རྡོ་རྗེ་རྒྱལ་མཚན་དང་འཕགས་པའི་གཟིམ་གཡོག་པ་ཁམས་པ་བློ་གྲོས་རྒྱལ་པོ་གཉིས་བལ་ཡུལ་དུ་བྱོན་སྤྱི་ལོ་༡༢༦༥ལོར་ནས་པནྚི་ཏ་ས་དབང་བཟང་པོ་ལས་ལོ་ཙཱ་སྦྱངས་ཚུལ་ཡིག་ཆ་ཁག་ཏུ་འཁོད་ཡོད་པས།གོང་གསལ་ལོ་ཙཱ་བ་ནི་ཁམས་པ་བློ་གྲོས་རྒྱལ་པོ་ཡིན་པར་ངེས་ལ།ཁོང་གིས་ད་དུང་ཙནྡྲ་གོ་མིས་མཛད་པའི་དཔལ་ཆེན་སྒྲོལ་མའི་བསྟོད་པ་ཞེས་པའང་བསྒྱུར་ཡོད།བོད་གཞིས་སྡོད་མཁས་པ་རྒྱ་ཡེ་བཀྲ་བྷོ་ལགས་ཀྱིས་བསྟན་བཅོས་འདིའི་ལེགས་སྦྱར་གྱི་མ་རྩོམ་ད་ལྟའི་བར་བཞུགས་པར་བཤད་ཀྱང།ཁོང་གིས་གང་དུ་མཇལ་བར་མ་ཤེས་མོད།ད་ལྟ་རྒྱ་གར་དུ་འདིའི་མ་རྩོམ་ཆ་ཚང་མེད་པ་འདྲ།འདིའི་ལེགས་སྦྱར་མ་དཔེ་ལེའུ་དང་པོའི་ཚིགས་བཅད་བརྒྱད་པ་ནས་ལེའུ་བཅུ་བཞི་པ་བར་དུ་རྙེད་པའི་སྐོར་ལོ་ཙཱ་བ་བློ་བཟང་འཇམ་དཔལ་གྱིས་མཛེས་དགའ་བོའི་སྙན་དངགས་ཆེན་པོ་བོད་འགྱུར་མའི་གླེང་བརྗོད་དུ་བྲིས་འདུག